
Am fost hirotonit preot în anul 1963, când s-a deschis Conciliul 
ecumenic al II-lea din Vatican. Nu am avut prea multe informaţii, dar 
am sperat într-o schimbare mai bună şi în viața Bisericii din Dieceza 
de Iaşi, încercată atât de greu, începând mai ales cu anul 1948, când au 
fost desființate seminariile şi mănăstirile. Mulţi tineri, care mai aveau 
un pas până la atingerea idealului sacerdotal, şi multe persoane aspi- 
rante la viața consacrată, ba chiar şi cele care aveau voturile puse pe 
viaţă, au trebuit să se întoarcă în familiile lor, şi aşa destul de împo- 
vărate, fiindcă rănile războiului încă nu se cicatrizaseră. Unii tineri, 
văzând vitregia timpurilor, s-au înscris la alte şcoli, dacă li s-a permis, 
iar alții au intrat în viaţa de familie. 

Imi aduc aminte cum, în familie, în prezenţa tatei şi a mamei, erau 
compătimite aceste persoane cărora li se furase idealul. Pe atunci, ca, 
de altfel, şi azi, oamenii nu erau obişnuiţi să vadă cum „Dumnezeu 
scrie drept pe rânduri strâmbe”. Persoanele consacrate din satul meu, 
Adjudeni, în majoritate surori franciscane şi din Congregația 
Notre-Dame, se adunau în biserică pentru ore în şir de adoraţie, 
adunau bani pentru a plăti Liturghii pentru timpuri mai bune, se îngri- 
jeau de împodobirea altarelor cu flori, în a-şi oferi serviciile la parohie 
ori de câte ori era necesar aportul lor. Încetul cu încetul, văzând exemplul 
lor, alte tinere se apropiau cu sfială spre a le cere câte o îndrumare 
spirituală, simțind în suflet că şi ele ar putea să-l slujească pe Isus în 
viața consacrată. Cred că mulți tineri şi multe tinere îşi datorează 
chemarea lor rugăciunilor şi jertfelor acestor persoane alungate din 
mănăstiri. 

Ajungând preot în anul deschiderii conciliului, am fost repartizat pe 
primul post de vicar la Săbăoani. Aici am întâlnit un număr şi mai 
mare de persoane consacrate, dar şi o ploaie de fete, mai tinere şi mai 
în vârstă, dornice de dăruire lui Dumnezeu. Le-am ajutat cât a fost cu 
putință. Cât priveşte chemările la preoţie, lucrurile au mers cumva mai 
bine, fiindcă deja din anul 1956 funcționa Seminarul diecezan din laşi. 
Este drept, cu un număr destul de restrâns, fiindcă statul comunist nu 
admitea decât numerus clausus, adică 5-7 candidaţi pe an şi, pentru a 
forma o clasă, trebuia aşteptat patru ani. La examene pentru admitere 
se prezentau mulți şi era atât de dureros ca apoi cei mai mulți să 
primească înştiințarea: „Reuşit fără loc”. In perioada cât am stat la 
Săbăoani s-a dat examen o singură dată. Imi pusesem ochii pe doi 
ministranți, pe care îi voiam în seminar. Pe unul mi l-a furat Securitatea 

chiar înainte de examen; al doilea a reuşit şi am avut satisfacția de a-l 
vedea nu numai preot, ci şi episcop; într-un fel, chiar şi pe un altul din 
filiala Traian. 

Ajungând paroh la Dărmăneşti, aici lucrurile stăteau altfel: sărăcie 
totală, o singură persoană consacrată, dar am oferit casa parohială, din 
când în când, persoanelor consacrate din Săbăoani, pentru a face zile 
de reculegere, cel mai des frecventând-o sora Veronica Antoci cu câteva 
aspirante pentru Congregația Surorilor Sociale. Tot aici mi-a venit un 
tânăr din Săbăoani, Damian Vârgă, să-mi spună că ar dori să meragă 
la seminar şi să-mi dau părerea. De mai multe săptămâni aveam aproape 
zilnic vizita securistului Dolhescu din Bacău, care voia să mă silească 
pe orice cale să dau o declaraţie incriminatoare la adresa părintelui loan 
Mărtinaş. Mă temeam să nu vină chiar în timpul convorbirii cu Vârgă 
Damian şi să-l ancheteze despre rostul vizitei. L-am luat şi ne-am ascuns 
într-o cameră la etaj şi, ca să-i văd seriozitatea intenţiei, i-am descris 
toate necazurile unui preot, inclusiv pericolul ce ne paşte în momentul 
de față. A stat şi m-a ascultat, apoi mi-a zis: „Eu cred că de aceea 
preoția este atât de frumoasă, fiindcă are multe greutăţi de înfruntat”. 
I-am admirat răspunsul şi l-am încurajat. Azi este preot şi lucrează în 
Germania cu mult succes, cu multă dăruire şi cu multă bucurie. 

La Barticeşti am întâlnit o viaţă spirituală înfloritoare, atât în rândul 
persoanelor consacrate şi a acelora care aspirau la aşa ceva, cât şi a 
tinerilor pentru preoție. Din păcate, nu am avut timp să mă ocup prea 
mult, fiindcă am stat numai zece luni ca paroh. In schimb, am avut o 
mare satisfacție la Iugani, unde am întâlnit persoane consacrate şi 
chemări la preoţie într-un număr impresionant. Având la parohie două 
surori — atât din familie, cât şi din Congregația Notre-Dame - le-am 
oferit asistență spirituală şi posibilitatea de a se întruni în casa paro- 
hială pentru a se încuraja reciproc. Aici am cunoscut-o pe sora Ana Balan, 
un exemplu de dăruire totală în folosul aproapelui. Cunoscând ceva 
medicină, umbla mereu cu geanta cu medicamente într-o mână şi în 
cealaltă cu rozariul. Toată lumea din Iugani şi Teţcani o considera 
„sfântă”. Dacă mi-ar sta în putință, aş declara-o şi eu, fără proces de 
beatificare. 

Fiind apoi paroh la Mărgineni (Bacău), am avut posibilitatea să lucrez 
clandestin pentru surorile oblate asumpționiste, animatoare fiind neobo- 
sita soră a părintelui decan Ştefan Erdeş, Varvara. Ea a inițiat un novi- 
ciat clandestin şi îmi aduc aminte cum, având o casă de reculegere în 
oraş, printre blocuri, numită „Castel”, mergeam să le țin exerciţii 
spirituale, având grijă ca în fiecare zi să merg îmbrăcat altfel, ca să nu 
fiu descoperit de ochii atât de vigilenţi ai Securităţii. Dar ceea ce am 
admirat şi mai mult, şi odată m-a emoționat până la lacrimi, a fost 
curajul acelor tinere care îşi riscau nu numai serviciul sau şcoala, ci şi 
libertatea; felul lor de a corespunde printr-o trăire spirituală exem- 
plară cerințelor vieţii consacrate şi jertfele pe care le făceau m-au făcut 
să gândesc la o schimbare în bine a lucrurilor din ţară, fiindcă nu se 


VOCAȚIA LA PREOȚIE ŞI LA VIAȚA CONSACRATĂ 69 


poate ca Dumnezeu să nu privească şi spre sutele şi miile de alte tinere 
şi alți tineri dornici de a-şi vedea vocaţia încoronată cu bucuria dăruirii 
totale. 

Când, după evenimentele din decembrie 1989, bucuria chemărilor 
visate înainte a devenit realitate, am dorit să-mi exprim mulțumirea 
față de bunul Dumnezeu, oferind o căsuță şi o grădină pentru asump- 
ționiştii augustinieni, care au ridicat o mănăstire frumoasă şi atât de 
folositoare nu numai lor, ci şi credincioşilor din împrejurimi. 

Când după douăzeci de ani de la încheierea Conciliului al II-lea din 
Vatican s-a făcut o analiză a rezultatelor şi s-a constatat criza chemărilor 
la preoție şi viața consacrată, s-a emis ipoteza că acesta a fost planul lui 
Dumnezeu ca, prin scăderea chemărilor amintite, să crească impor- 
tanța preoţiei comune a credincioşilor, în conformitate cu documentele 
conciliare. Cred că la noi numai jertfele credincioşilor — laici, preoți şi 
persoane consacrate —, în frunte cu martiriul episcopului Anton Dur- 
covici, a adus explozia chemărilor de azi. 

La Institutul Teologic din Iaşi, unde de zece ani îmi desfăşor acti- 
vitatea de spiritual, am trăit şi trăiesc din plin bucuria vocaţiilor 
împlinite. Singurul lucru pe care îl mai doresc este ca toate să meargă 
din bine în mai bine, de aceea, m-am străduit să redau câteva norme, 
extrase atât din documentele Conciliului al II-lea din Vatican, de care 
eu nu am avut parte în primii ani de preoţie, precum şi din cele posteri- 
oare, spre folosul tuturor, dar, mai ales, al acelora care îşi pun în mod 
serios problema chemării la preoţie sau la viața consacrată. 

Cred că nimeni nu se îndoieşte de faptul că primul protagonist al voca- 
țiilor este Dumnezeu care, aşa cum ni-l prezintă Biblia, apare ca „acela 
care cheamă” (cf. Rom 9,11; Gal 5,8; 1Pt 1,15). 

Când analizăm chemarea, ca să ne putem da seama dacă este auten- 
tică sau nu, dacă vine de la Dumnezeu sau este un simplu act personal 
de voinţă, izvorât dintr-un sentiment mai puțin sfânt, trebuie să ținem 
seama de următoarele: 

a) Chemarea autentică este un act de alegere izvorât din libera şi 
suverana voință divină. Dumnezeu, din iniţiativă proprie, îşi arată 
iubirea sa față de om, alegându-l chiar înainte de a se naşte (cf. ler 1,5; 
Gal 1,15) şi călăuzindu-l pe toată perioada existenței sale pământeşti, 
oricare ar fi starea reală a persoanei, materială şi spirituală, şi oricare 
ar fi circumstanţele concrete în care omul, din proprie inițiativă, 
ajunge să-şi găsească drumul pe care îl are de străbătut. Prin urmare, 
înainte de a admite pe cineva la preoţie sau la viața consacrată, trebuie 
examinată familia, fiindcă nu poate să facă pomul rău roade bune (cf. 
Le 6,43). 

b) Chemarea este un act de iubire creativă, personal şi unic. Dum- 
nezeu îl cheamă pe om pe „nume” (Is 43,1), adică îl creează în conformi- 
tate cu planul vieţii pe care l-a făcut cu cel chemat. Prin urmare, vocaţia 
nu vine din exterior, ci este înscrisă în fibrele ființei lui, deoarece 
Creatorul este acela care începe un dialog cu fiecare persoană într-un 
mod original, de aşa natură încât fiecare să-i poată răspunde, punând 

în evidență amprenta sa divină toată viața, asemenea cardinalului 
Newman, care spunea: „Eu am fost creat ca să fac sau să fiu ceva 
pentru care nimeni altul nu a fost creat. Puțin importă dacă eu sunt 
bogat sau sărac, disprețuit sau stimat de ceilalți oameni. Dumnezeu mă 
cunoaşte şi mă cheamă pe nume. Intr-un fel oarecare, sunt tot atât de 
necesar pe postul meu cât de necesar este un arhanghel pe postul lui”!. 
Prin urmare, examinând chemarea candidatului, trebuie să fie găsit 
imboldul „programatic”, adică acea comunicare tainică a proiectului 
divin care dă orientare existenței celui chemat; trebuie găsit acel 
imbold „pasionant”, care nu-l lasă în pace, îl urmăreşte şi, într-un fel, 
îl obsedează; acel imbold care îi transformă viața şi îi inspiră gustul 
virtuților şi al ştiinţelor mântuitoare; imboldul care îl împinge pe cel 
chemat să caute sensul vieţii sale cu toată seriozitatea, fiindcă „vocaţia 
este o realitate vitală care se conştientizează în mod progresiv în 
intimitatea unui dialog dintre Dumnezeul bucuriei, care nu încetează 
să cheme, şi credinciosul care nu încetează să răspundă cu bucurie”?, 
în măsura în care el este conştient de această întâlnire personală cu 
Dumnezeu şi se întăreşte în conştiinţa proprie de necesitatea întâlnirii 
cu frații. Acest dialog îşi are începutul în timp şi se va termina în 
veşnicie (cf. LG 48). 

Deşi chemarea este un dar „universal”, adică nu există om care să 
nu fie prins în planul iubirii lui Dumnezeu (cf. LG 2; AG 2; GS 22), 
totuşi fiecare îşi are specificul chemării personale pentru „postul” său 
în istorie, fiindcă este un dar pentru o misiune prevăzută de Creator, 
adică de a fi o nuanţă aparte, menită să reveleze iubirea sa nemărginită 
în slujirea specifică a fraților (cf. LG 11; AG 2; 5; 36), sau, aşa cum 
spune atât de frumos papa loan Paul al II-lea despre viața consacrată, 
că este „epifania iubirii lui Dumnezeu în lume”, fiindcă 


persoanele consacrate, care locuiesc „în însăşi inima Bisericii ca element 
decisiv pentru misiunea ei”, să arate că existența lor este solid înrădă- 
cinată în Cristos, că viața călugărească este „casă şi şcoală de comuniune”, 
că în slujirea lor umilă şi fidelă, pusă în slujba omului, pulsează acea 
„fantezie a carităţii”?, pe care Duhul Sfânt o menţine vie în Biserică. Să nu 
uităm că, în iubirea contemplării, în bucuria de a-i sluji pe ceilalți fraţi, în 
caritatea trăită pentru împărăţia cerurilor, în dedicarea generoasă pentru 
propriul mister, constă forța oricărei propuneri vocaţionales. 


Toate cele spuse până acum, Catehismul Bisericii Catolice le rezumă 
astfel: 


1Cf. J. H. NEWMAN, o.c., în Nuovo dizionario di spiritualită, ed. S. de Fiores — T. 
Goffi, Pauline 1985; cf. V. DE BERNARDI (S.J.), Le cento vie, Milano 1966, 9. 

2 La preparazione al sacerdozio ministeriale: orientameni e norme, Pastorali Italiane, 
Roma 1972, 334. 

3ITOAN PAUL AL II-LEA, Vita consaecrata, 12; 3. 

4TOAN PAUL AL II-LEA, Vita consaecrata, 50. 

5 IOAN PAUL AL II-LEA, Novo millenio ineunte, 43; 50; 158. 

Sfaturile evanghelice manifestă plinătatea vie a iubirii, care nu se satură 
să dea tot mai mult. Ele îi atestă elanul şi ne solicită promptitudinea 
spirituală. Perfecțiunea Legii noi constă esențialmente în preceptele iubirii 
față de Dumnezeu şi de aproapele. Sfaturile arată căi mai directe, mijloace 
mai lesnicioase şi sunt de practicat după vocaţia fiecăruia: (Dumnezeu) nu 
vrea ca fiecare să observe toate sfaturile, ci numai pe acelea care se potri- 
vesc cu diversitatea persoanelor, a timpurilor, a ocaziilor şi a puterilor, 
după cum o cere iubirea. Căci iubirea, ca regină a tuturor virtuţilor, a tutu- 
ror poruncilor, a tuturor sfaturilor, cu alte cuvinte, a tuturor legilor şi a tut- 
uror acțiunilor creştine, le dă tuturor rangul, ordinea, timpul şi valoareaf. 


Sfântul Părinte papa loan Paul al II-lea pune în evidenţă un lucru 
deosebit de important din viața consacrată pentru vocaţia fiecărui 
creştin în parte, acela că „ea revelează natura profundă a fiecărei voca- 
ţii creştine la sfințenie şi faptul că întreaga Biserică - mireasă - tinde 
către Cristos, «mirele său unic» [...] Profesiunea sfaturilor evanghelice 
este profund legată de misterele lui Cristos, căci ea are drept misiune 
să facă prezentă, într-un fel, forma de viață pe care a ales-o Cristos, 
arătând că ea este o valoare absolut escatologică”?, de fi în veci ca îngerii 
lui Dumnezeu (cf. Mt 22,30). 

Prin urmare, atât caracterul sacerdotal, cât şi viața consacrată arată 
clar că singurul scop vrednic de luat în seamă în această viață nu 
constă în a se înălța pe sine, ci de a trăi valorile transcendentale, pre- 
cum unirea cu Dumnezeu şi imitarea lui Cristos, de a urma calea pe 
care ne-a arătat-o: arta de a sluji, fiindcă viața conformă cu evanghelia 
este calea transcendenţei, fiind o viaţă conştient aleasă de jertfire pentru 
alții. 

In mesajul său pentru cea de-a XL-a Zi Mondială de Rugăciune 
pentru Vocaţii, papa Ioan Paul al II-lea spune: 


Chemarea la slujire este întotdeauna, în mod tainic, vocaţie de a lua parte 
în mod foarte personal, chiar cu efort şi suferință, la ministeriul mântuirii. 
[...] A sluji este o vocaţie cu totul naturală, deoarece ființa umană este în 
mod natural slujitoare, nefiind stăpână a propriei vieţi şi având, la rândul 
său, nevoie de serviciile altuia. [...] Isus ne cheamă să fim ca el, să învăţăm 
de la el arta de a sluji, pentru că numai în slujire ființa umană descoperă 
demnitatea proprie şi a altuia. [...] Adevăratul slujitor este umil, ştie că 
este „inutil” (cf. Le 17,10), nu caută avantaje egoiste, ci se dăruieşte pentru 
ceilalți, experimentând în dăruirea de sine bucuria gratuitățiit. 


Voturile, ca şi caracterul sacerdotal, trebuie să conştientizeze persoana 
umană în fiecare clipă, fiindcă în fiecare clipă ele strigă la urechea 
sufletului: „Tu, omule, nu poți atinge un ideal care să fie mai puțin 
decât foarte bun. Nu te poţi opri să dai un randament de viață spiri- 
tuală de 60% când ai capacitatea de a atinge nivelul maxim, de 100%. 


6CBC, 1974; cf. FRANCISC DE SALES, Amour 8, 6. 

TĪOAN PAUL AL II-LEA, Vita consaecrata, 29. 

STOAN PAUL AL II-LEA, Mesajul pentru cea de XL-a Zi Mondială de Rugăciune pentru 
Vocaţii (11 mai 2003), 2; 4. 

Trebuie să atingi acest nivel maxim şi nu să te mulțumeşti cu un ideal 
preoţesc, sau monastic, spălăcit, fiindcă de-ţi vei propune mai puţin 
decât poți face, nu vei fi fericit niciodată”. 

Acest lucru trebuie spus mult mai accentuat despre preot, el fiind 
chemat să fie „un alt Cristos”, chiar dacă armonia dintre structura 
psihologică a omenescului din el şi chemarea lui Dumnezeu nu-i uşor 
de realizat; totuşi, fiecare trebuie să spună cu apostolul Paul: „Toate le 
pot în cel ce mă întăreşte” (Fil 4,13), chiar dacă trebuie păstrată în vase 
de lut. 

Cercetările făcute în acest domeniu de părintele Rulla (S.J.) după 
Conciliul al II-lea din Vatican arată: cu toată bunăvoința celor chemaţi, 
60-80% dintre ei nu reuşesc, sau au mari dificultăți, în a realiza armo- 
nia amintită, 60-80% dintre cei chemaţi, cu toate că acceptă rațional 
— conştient şi responsabil — valorile evanghelice, nu reuşesc să le pună 
în practică 100%, fiindcă natura temperamentală a omului se caută 
mereu pe sine. Însuşi faptul că preotul sau călugărul se consideră pe 
sine format constituie o lipsă care trebuie înlăturată, fiindcă ceea ce nu 
se trăieşte cu bucurie, cu entuziasm, nu înseamnă victorie, nu înseamnă 
atingerea unui ideal transcendental inițiat de Dumnezeu. Lipsa de 
trăire cu entuziasm şi bucurie a preoţiei şi a vieții consacrate a dus la 
scăderea accentuată a vocaţiilor, printre altele. Inainte de reforma 
liturgică, sfânta Liturghie începea la treptele altarului cu Introibo ad 
altare Dei — „Voi intra la altarul lui Dumnezeu”, la care ministrantul 
răspundea: Ad Deum qui laetificat juventutem meam” — „La Dumnezeul 
care dă bucurie tinereții mele”. Când Dumnezeu mă înveseleşte nu 
numai la celebrarea euharistică, ci şi la Liturgia orelor, la meditație, la 
lectura spirituală, la recitarea Rozariului, la confesional, la patul bolna- 
vilor etc., atunci simt cum întineresc prin cei care mă urmează în vocaţie. 

A trăi valorile evanghelice - la preoție sau călugărie —, în confor- 
mitate cu aşezarea lor logică pe scara valorilor, înseamnă a fi un bun 
preot sau persoană religioasă. Valorile evanghelice nu se depozitează, 
ci se trăiesc cu bucurie, valorificându-le, asemenea talanților din evan- 
ghelie, în favoarea stăpânului, şi nu pentru sine (cf. Mt 25,15). A creşte 
în chemare înseamnă a transforma valorile cunoscute în valori revela- 
toare’, adică: urcând mereu mai sus spre Dumnezeu - valoarea valori- 
lor de pe cea mai înaltă treaptă — cel cu vocaţie autentică trebuie să îi 
tragă după sine pe toţi cei din urma lui, urcându-i pe scara valorilor. 
Conştiinţa de a urca mereu şi de a trage după sine este însoțită mereu 
de sentimentul smereniei, constatând cât de greu este urcuşul pentru 
sine şi cât de puţini sunt cei dispuşi să-l urmeze. In acest caz, va privi 
Domnul la smerenia slujitorului (slujitoarei) credincios (credincioase) 
şi-l (o) va copleşi cu harurile sale necesare înaintării, cu bucuria suc- 
cesului. Dar spune Sfântul Părinte papa Ioan Paul al II-lea că numai 


9 A. MANENTI, Vocazione psicologia e grazia (Prospettive di integrazione), Dehoniane, 
Bologna, 25-29. 

dacă viața consacrată îşi menține forța profetică, ea devine în inte- 
riorul unei culturi ferment evanghelic în stare să o purifice şi să o facă 
să evolueze", să se înalțe. Cu atât mai mult va realiza preotul prin 
viaţa sa. 

Inălțându-şi ruga către Mama lui Isus pentru cei chemaţi la preoţie 
şi la viața consacrată, papa loan Paul al II-lea spune: „Marie, slujitoare 
umilă a Celui Preaînalt, Fiul pe care l-ai născut te-a făcut slujitoarea 
omenirii. [...] Fă-i capabili (pe cei tineri) să primească invitația Fiului 
tău de a face din viață lor un dar total pentru gloria lui Dumnezeu. Fă- 
i să înțeleagă că slujirea lui Dumnezeu îndestulează inima şi că numai 
în slujirea lui Dumnezeu şi a împărăției sale se realizează conform 
planului divin, iar viața devine imn de slavă adus Preasfintei Treimi”. 

Desigur, Biserica ne îndeamnă să ne rugăm toți, conform cerinței lui 
Isus, ca Tatăl să trimită lucrători în secerişul său (cf. Mt 9,38), dar 
arată că, în chip special, preotul, ca păstor al vocaţiilor, iar persoanele 
consacrate, ca ideal de spiritualitate, au datoria aceasta, spunând că mai 
ales „în ținuturile în care există mănăstiri, vocaţia acestor comunități 
este de a înlesni împărtăşirea Liturgiei orelor cu credincioşii şi de a-şi 
asigura singurătatea necesară pentru o rugăciune personală mai 
intensă”!?. 

